  Майя Бывальцева Красногорскын стадионэз но физкультурая но тазалыкез кыдатонъя огъетэз пуктон ужъёсты пӧсьтолэзь шорын йылпумъяны кулэ. Та дырлы лэсьтӥськон 95 процентлы быдэстэмын. Со сярысь Удмуртиысь тӧролэн но кивалтэтлэн пресс-службазы ивортэ. Спорт объектъёсты 2020-тӥ арын ортчоно элькун гужем гурт шудонъёслы лэсьто. ФОК-ез 2019-тӥ арын толсуре пуктыны ӧдъязы, лэсьтӥськисьёс пандемия сэрен сюбегатонъёс дыръя но ужзэс ӧз дугдытъялэ. Огъетлэн быдӟалаез 1 сюрс 450 квадрат метр, юртлэн ӝуждалаез – 9 метр. Отын спортъя но тренажёр залъёс, кылиськон-дӥсяськон интыос, администрацилэн висъетъёсыз луозы. Стадион котыр мачтаос пуктӥзы ни, отчы динамикъёс, радио но видеоэскерон понна кабельёс кыскемын. Отчы ик тыл ошылозы. Трибунаос но футбол бусы сяна, стадионын факеллы но флагъёслы, баскетболлы но тэтчаны, городкилы интыос лэсьтэмын. Гурт шудонъёс – со спортлэн но тазалыко улонлэн праздниксы гинэ ӧвӧл. Та ӵошатсконъёс улсын котькуд ар выль объектъёс пуктӥськомы, инфраструктураез умоятӥськомы, Красногорскын но Шудонъёс пӧртэм ӧвӧл. Вань пуктэм ФОК-ёс, стадионъёс, базаос азьланяз но ёросын улӥсьёс понна ужало, отын спортэз азинтыны юртто. Спорт – со улонлэн эсэпез! Александр Варшавский, Удмуртиысь физкультурая, спортъя но егитъёсын ужан политикая министрОзьы ик со гуртъёсын кылдӥсь спорт объектъёс Росси азьмуртэн кичӧлтэм «Демография» йӧскалык ӵектосэн пуктэм ужпумъёсты быдэстыны юртто шуыса пусйиз. Тодэ вайытом, эпидемиологи югдур умой луиз ке, 29-тӥосыз элькун гужем гурт шудонъёс Красногорскын 12-16 гудырикошконэ ортчозы. Со дырозь черкогуртын ульчаосты умоятозы, сюресъёсты тупатъялозы, юртъёсты выльдозы. Нялтас вераса, туэ нырысьсэ ӵошатсконъёслэн программаязы уйпал амалэн ветлонэз пыртӥзы. Ватсалом, 2021-тӥ арын Гракын ортчоно спортъя элькун гужем гурт шудонъёслы дасяськон улсын сюресъёсты тупатъяны 15 миллион манет висъязы. Тегъёс: Спорт Удмуртия гуртшудонъёс лэсьтськон Красногорск 100ар  